b'\n_START_ARTICLE_\nJerry Maguire \xe2\x80\x93 el\xc3\xa4m\xc3\xa4 on peli\xc3\xa4\n_START_SECTION_\nJuoni\n_START_PARAGRAPH_\nJerry Maguire (Tom Cruise) on kiilt\xc3\xa4v\xc3\xa4 35-vuotias urheiluagentti, joka ty\xc3\xb6skentelee Sports Management Internationalin (SMI) leiviss\xc3\xa4. Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 Jerry saa kuitenkin stressin ja huonon omantunnon johdosta hermoromahduksen, mik\xc3\xa4 saa h\xc3\xa4net kirjoittamaan lausunnon urheilubisneksen ep\xc3\xa4rehellisest\xc3\xa4 luonteesta ja siit\xc3\xa4, miten urheilubisnest\xc3\xa4 tulisi h\xc3\xa4nen omasta mielest\xc3\xa4\xc3\xa4n kehitt\xc3\xa4\xc3\xa4. Jerry jakaa kopioita lausunnostaan otsikolla \xe2\x80\x9dAsioita, joita ajattelemme mutta emme sano \xc3\xa4\xc3\xa4neen: Urheilubisneksen tulevaisuus\xe2\x80\x9d. Jerryn rehellisyys tekee vaikutuksen h\xc3\xa4nen ty\xc3\xb6tovereihinsa, ja he tervehtiv\xc3\xa4tkin h\xc3\xa4nt\xc3\xa4 seuraavana p\xc3\xa4iv\xc3\xa4n\xc3\xa4 aplodein. Johto ei kuitenkaan ole Jerryn tempauksesta mieliss\xc3\xa4\xc3\xa4n, vaan m\xc3\xa4\xc3\xa4r\xc3\xa4\xc3\xa4 Jerryn suojatin, Bob Sugarin (Jay Mohr), antamaan Jerrylle potkut. Jerry ja Sugar soittavat kaikki Jerryn asiakkaat l\xc3\xa4vitse taivutellakseen heid\xc3\xa4t jatkamaan sopimustaan Jerryn kanssa. Jerry keskustelee er\xc3\xa4\xc3\xa4n sopimukseensa tyytym\xc3\xa4tt\xc3\xb6m\xc3\xa4n asiakkaan kanssa, joka on Arizona Cardinals -joukkueen laitahy\xc3\xb6kk\xc3\xa4\xc3\xa4j\xc3\xa4 nimelt\xc3\xa4 Rod Tidwell (Cuba Gooding, Jr.). Rod laittaa Jerryn m\xc3\xa4\xc3\xa4r\xc3\xa4tietoisuuden koetukselle heid\xc3\xa4n pitk\xc3\xa4n puhelinkeskustelunsa aikana, joka p\xc3\xa4\xc3\xa4ttyy kuuluisaan lausahdukseen: \xe2\x80\x9dN\xc3\xa4yt\xc3\xa4 minulle rahat!\xe2\x80\x9d Sill\xc3\xa4 v\xc3\xa4lin Sugar onnistuu varmistamaan, ett\xc3\xa4 useimmat Jerryn vanhoista asiakkaista pysyv\xc3\xa4t vastik\xc3\xa4\xc3\xa4nkin uskollisina Jerrylle. Southern Methodist -yliopiston (SMU) lupaava jalkapallot\xc3\xa4hti ja kenties NFL Draftin (NFL:n vuosittainen pelaajavalintatilaisuus) tuleva ykk\xc3\xb6ssuosikki Frank \xe2\x80\x9dCush\xe2\x80\x9d Cushman (Jerry O\xe2\x80\x99Connell) p\xc3\xa4\xc3\xa4tt\xc3\xa4\xc3\xa4 my\xc3\xb6s pit\xc3\xa4\xc3\xa4 Jerryn agenttinaan t\xc3\xa4m\xc3\xa4n k\xc3\xa4yty\xc3\xa4 vierailulla h\xc3\xa4nen kotonaan. Toimistolta l\xc3\xa4htiess\xc3\xa4\xc3\xa4n Jerry julistaa perustavansa oman agentuurin ja kysyy, tahtooko joku l\xc3\xa4hte\xc3\xa4 h\xc3\xa4nen mukaansa. Vain 26-vuotias yksinhuoltaja\xc3\xa4iti Dorothy Boyd (Ren\xc3\xa9e Zellweger) ilmoittautuu vapaaehtoiseksi. Jerry ja Dorothy olivat t\xc3\xb6rm\xc3\xa4nneet toisiinsa jo aikaisemmin lentokent\xc3\xa4ll\xc3\xa4, jolloin Dorothy oli kertonut Jerrylle pit\xc3\xa4v\xc3\xa4ns\xc3\xa4 t\xc3\xa4m\xc3\xa4n \xe2\x80\x9dmuistiota\xe2\x80\x9d valtavan inspiroivana._NEWLINE_Jerry matkustaa NFL Draftiin yhdess\xc3\xa4 Cushin kanssa ja taivuttelee my\xc3\xb6s Rodin tulemaan mukaan tapaamaan muiden NFL-joukkueiden edustajia. Ensi alkuun Rod tuntee itsens\xc3\xa4 kuitenkin laiminly\xc3\xb6dyksi supert\xc3\xa4hti Cushin rinnalla. Kun Jerry lopulta k\xc3\xa4\xc3\xa4nt\xc3\xa4\xc3\xa4 huomionsa Rodiin, Sugar ottaa salaa yhteytt\xc3\xa4 Cushin is\xc3\xa4\xc3\xa4n, Matt Cushmaniin (Beau Bridges), ja siirt\xc3\xa4\xc3\xa4 Cushin takaisin SMI:n kirjoihin. Jerry j\xc3\xa4rkyttyy ja k\xc3\xa4\xc3\xa4ntyy kihlattunsa Averyn (Kelly Preston) puoleen saadakseen t\xc3\xa4lt\xc3\xa4 tukea. Avery kuitenkin torjuu Jerryn, mink\xc3\xa4 seurauksena Jerry j\xc3\xa4tt\xc3\xa4\xc3\xa4 h\xc3\xa4net ja k\xc3\xa4\xc3\xa4ntyy vuorostaan Dorothyn puoleen. Jerry tulee l\xc3\xa4heiseksi Dorothyn nuoren Ray-pojan (Jonathan Lipnicki) kanssa, ja lopulta h\xc3\xa4n ja Dorothy ryhtyv\xc3\xa4t suhteeseen. Dorothy alkaa kuitenkin hieman my\xc3\xb6hemmin pohtia muuttoa San Diegoon, miss\xc3\xa4 h\xc3\xa4nelle on tarjottu varmaa ty\xc3\xb6paikkaa. Jerry keskitt\xc3\xa4\xc3\xa4 kaikki voimansa Rodiin, josta on tullut h\xc3\xa4nen ainoa ja varsin hankalasti tyydytett\xc3\xa4v\xc3\xa4 asiakkaansa. Seuraavien kuukausien ajan Jerry ja Rod kritisoivat toisiaan rankastikin: Rod v\xc3\xa4itt\xc3\xa4\xc3\xa4, ettei Jerry tee tarpeeksi ty\xc3\xb6t\xc3\xa4 luodakseen h\xc3\xa4nelle sopimuksen, kun taas Jerry v\xc3\xa4itt\xc3\xa4\xc3\xa4, ettei Rod ole osoittanut olevansa pyyt\xc3\xa4m\xc3\xa4ns\xc3\xa4 palkan arvoinen. Jerry menee naimisiin Dorothyn kanssa helpottaakseen heid\xc3\xa4n taloudellista tilannettaan ja est\xc3\xa4\xc3\xa4kseen Dorothya muuttamasta pois. Jerry suhtautuu uuteen vaimoonsa melko et\xc3\xa4isesti, mutta on mieliss\xc3\xa4\xc3\xa4n saadessaan ryhty\xc3\xa4 Rayn is\xc3\xa4ksi. Vaikka Dorothy rakastaa Jerry\xc3\xa4, h\xc3\xa4n ottaa avioeron, sill\xc3\xa4 h\xc3\xa4n ei usko Jerryn rakastavan h\xc3\xa4nt\xc3\xa4._NEWLINE_Ennen Cardinalsien ja Dallas Cowboysien v\xc3\xa4list\xc3\xa4 Monday Night Football -peli\xc3\xa4 Sugar yritt\xc3\xa4\xc3\xa4 varastaa Rodin Jerrylt\xc3\xa4 mutta tuloksetta. Pian sen j\xc3\xa4lkeen Rod ja Jerry tekev\xc3\xa4t sovinnon. Rod pelaa ottelun aikana hyvin, mutta saa ilmeisesti vakavan vamman touchdownin aikana. Kaikesta huolimatta Rod nousee kuitenkin yl\xc3\xb6s ja ryhtyy tanssimaan villin\xc3\xa4 hurraavan yleis\xc3\xb6n edess\xc3\xa4. Ottelun j\xc3\xa4lkeen Jerry ja Rod syleilev\xc3\xa4t toisiaan muiden pelaajien ja urheiluagenttien vieress\xc3\xa4. He n\xc3\xa4ytt\xc3\xa4v\xc3\xa4t samalla muille, kuinka heid\xc3\xa4n suhteensa on edennyt liikekumppanuudesta l\xc3\xa4heiseksi yst\xc3\xa4vyydeksi. Kehitys on samanlainen, jollaista Jerry per\xc3\xa4\xc3\xa4nkuulutti kirjoittaessaan kohtalokkaan lausuntonsa. Sitten Jerry lent\xc3\xa4\xc3\xa4 takaisin kotiin kertoakseen Dorothylle rakastavansa t\xc3\xa4t\xc3\xa4 ja haluavansa olla osa t\xc3\xa4m\xc3\xa4n el\xc3\xa4m\xc3\xa4\xc3\xa4 (Dorothy vastaa h\xc3\xa4nelle: \xe2\x80\x9dVakuutit minut jo \xe2\x80\x9dhein\xe2\x80\x9d kohdalla\xe2\x80\x9d). Jonkin verran my\xc3\xb6hemmin Rod esiintyy Roy Firestonen urheilushow\xe2\x80\x99ssa. Rodin tiet\xc3\xa4m\xc3\xa4tt\xc3\xa4 Jerry on luonut h\xc3\xa4nt\xc3\xa4 varten 11,2 miljoonan dollarin sopimuksen Cardinalseihin, jotta h\xc3\xa4n saisi mahdollisuuden viimeistell\xc3\xa4 ammattijalkapalloilijan uransa Arizonassa. Selke\xc3\xa4sti liikuttunut Rod kiitt\xc3\xa4\xc3\xa4 kaikkia ja osoittaa erityisen l\xc3\xa4mpim\xc3\xa4t kiitoksensa Jerrylle. Jerry juttelee my\xc3\xb6s muiden ammattiurheilijoiden kanssa, joista osa on lukenut h\xc3\xa4nen kirjoittamansa lausunnon ja kunnioittaa h\xc3\xa4nen Tidwellin kanssa tekem\xc3\xa4\xc3\xa4ns\xc3\xa4 ty\xc3\xb6t\xc3\xa4. Elokuva p\xc3\xa4\xc3\xa4ttyy Jerryn, Dorothyn ja Rayn k\xc3\xa4velless\xc3\xa4 puistossa ja kohdatessa junioreiden jalkapalloliiga Little Leaguen kesken ottelun. Kun ottelijoiden pallo laskeutuu aivan l\xc3\xa4hist\xc3\xb6lle, Ray heitt\xc3\xa4\xc3\xa4 sen takaisin. Yll\xc3\xa4ttynyt Jerry kommentoi pojan luonnollista heittolahjakkuutta (sek\xc3\xa4 mahdollista tulevaisuutta ammattiurheilijana) Dorothyn suureksi harmiksi.'